section_heading: Raniji život
paragraph_text: Antonio Michele Ghislieri rođen je 17. siječnja 1504. godine u Boscu (danas Bosco Marengo), u provinciji Alessandria, Pijemont, u plemićkoj, ali siromašnoj obitelji Paola Ghislierija i Domenice Augeria. S četrnaest godina 1518. godine pristupa dominikanskom redu, uzevši ime Michele, prelazeći iz samostana Voghera u Vigevano, a poslije u Bolognu. Posvećen je za svećenika u Genovi 1528. godine. Tada je poslan u Paviju, gdje je predavao šesnaest godina. U međuvremenu je bio meštar novaka i u nekoliko je navrata biran za predstojnika različitih samostana svoga reda u kojem se trudio razvijati praksu redovničkih vrlina i širiti duh svetog utemeljitelja. I sam je svima bio primjer. Postio je, činio pokoru, probdio je duge noćne sate u meditaciji i molitvi, putovao pješice bez ogrtača u dubokoj tišini ili samo razgovarajući sa svojim pratiteljima o Bogu. Od 1550. godine imenovan je inkvizitorom u Comu i Bergamu, a sljedeće godine papa Julije III. (1550. – 1555.) imenuje ga glavnim inkvizitorom rimske inkvizicije. Papa Pavao IV. (1555. – 1559.) 1556. godine imenuje ga za biskupa Nepi-Sutri (biskupija ukinuta 1986. i pripojena sadašnjoj biskupiji Civita Castellana), a 15. ožujka 1557. i kardinalom. Godine 1560. premješten je za biskupa Mondovije u Pijemontu, gdje je poslan kako bi uveo disciplinu i čistoću vjere, koje su bile teško narušene.